8 Canada Square

8 Canada Square, známy aj ako HSBC Tower je mrakodrap v obvode Tower Hamlets na juhovýchode Londýna. Komplex Canary Wharf, kde sa 8 Canada Square nachádza, je jedným z prvých projektov modernizácie bývalých londýnskych dokov v oblasti zvanej Docklands. Centrála spoločnosti HSBC Group bola postavená v rokoch 1999 – 2002. Má 48 poschodí, z toho 44 nadzemných a 4 podzemné, a so svojimi 199,5 metrami je šiestou najvyššou budovou Veľkej Británie. Mrakodrap navrhol britský architekt Norman Foster a jeho charakteristickým rysom je pravidelný tvar. Budova má zaoblené rohy a na jej fasáde sa striedajú biele keramické pruhy s čírym sklom. Tým dochádza k zvýrazneniu jednotlivých poschodí. Spodná čásť budovy tvorí priehľadná 28 metrov vysoká hala. V 39 poschodiach nad ňou sú kancelárie, v ostatných troch verejné priestory, kaviarne a obchody. V poschodiach pod úrovňou ulice sa nachádza stanica metra a trojposchodové parkovisko. Na stavbu bolo použitých asi 180 000 ton betónu, 14 000 ton oceli a asi 45 000 m2 sklenených tabúľ. História V januári 1999 sa začala stavba. 21. mája 2000 sa pri výstavbe zrútil žeriav. Pri tejto nehode zomreli 3 zamestnanci, všetci po páde z výšky asi 140 m. V lete roku 2000 sa na vonkajšiu fasádu začalo montovať 4900 sklenených panelov. 7. marca 2001 sa konalo slávnostné vyzdvihnutie posledného oceľového nosníku na stavbu. 2. septembra 2002 začali v budove pracovať prví zamestnanci. V roku 2007 bola budova predaná španielskej firme Metrovacesa za 1,09 miliardy libier. Je to najvyššia suma v histórii Veľkej Británie, ktorá kedy bola na realitnom trhu ponúknutá za nehnuteľnosť. V roku 2008 HSBC kúpil budovu späť od Metrovacesa za 838 miliónov libier, ale v roku 2009 ju predal spoločnosti National Pension Service of Korea. Iné projekty Commons ponúka multimediálne súbory na tému 8 Canada Square Zdroj Tento článok je čiastočný alebo úplný preklad článku HSBC Tower na českej Wikipédii.